নবতিপর কবি এখন অসুস্থ। কালের নিয়মে শরীরে তাঁর নিরুপায় শিথিলতা। মুখে ব্যাপ্ত বলিরেখা। কিন্তু তাঁর কবিতা এখনো ক্ষিপ্র বেগবান হরিণ। সেখানে এখনো ঝরে পড়ে যৌবনের দীপ্তি। সময়ের নিয়ম এখানে অচল। তাঁর কবিতা আজো আমাদের চেতনার গাঢ় অন্ধকারে জ্বেলে দেয় শুদ্ধপ্রদীপ। তা মুহূর্তে আমাদের হৃদয় ও মন দুই-ই ছুঁয়ে যায়। আর কে না জানে পাঠককে যা ছুঁয়ে যায় তা-ই শ্রেষ্ঠ কবিতা এবং পাঠকের অনুভূতি ও কবির অনুভূতিকে যিনি মেলাতে পারেন অনায়াস সফলতায় তিনিই প্রকৃত কবি। নীরেন্দ্রনাথ সেই বিরল প্রতিভা, যাঁকে আমরা প্রকৃত কবির আসনে বসিয়ে সম্মানিত হই। তাঁর কবিতা আমাদের যাপিত জীবনের সঙ্গী। হয়তো-বা ভবিষ্যৎ কালেরও…! r